ડિફ્થેરિયા, ટિટનસ અને પર્ટ્યુસિસ આ ત્રણ રોગોથી બચવા માટે DTP નામની એક રસી આપવામાં આવે છે. ગળા અને નાક પર આવતું બૅક્ટેરિયલ ઇન્ફેક્શન એટલે ડિફ્થેરિયા, નવર્‍સ સિસ્ટમ અને સ્નાયુને અસર કરતું બૅક્ટેરિયલ ઇન્ફેક્શન એટલે ટિટનસ અને ગળામાં વાગતો એટલે કે અવાજ કરતો કફ એટલે પર્ટ્યુસિસ. આ ત્રણેય રોગો બાળક માટે જાનલેવા સાબિત થઈ શકે છે. આ રોગોથી બચવા બાળકના જન્મ પછીના છઠ્ઠા, દસમા અને ૧૪મા અઠવાડિયે એના ત્રણ પ્રારંભિક ડોઝ આપવાના હોય છે. ત્યાર બાદ બાળકને દોઢ વર્ષે અને પાંચ વર્ષે ફરીથી એનું બૂસ્ટર આપવામાં આવે છે, જેને કારણે બાળક આ ત્રણેય રોગોથી સંપૂર્ણ રીતે બચી શકે છે.